Fotgjenger

En **fotgjenger** er en person som reiser til fots, enten vedkommende går eller løper. Rullestolbrukere og andre mennesker med funksjonsnedsettelse regnes av og til som fotgjengere.

Å gå har alltid vært hovedmiddelet for menneskelig bevegelse. De første menneskene som migrerte fra Afrika for rundt 60&nbsp;000 år siden gikk. De gikk langs kysten av India for å nå Australia, gikk over Asia for å nå Amerika, og fra Sentral-Asia til Europa.

## Veger
Fotgjengere kan i teorien gå over alt på land der allemannsretten gjelder. I trafikken gjelder ofte spesielle regler, og det er som regel avsatt egne områder for de gående:

* Veger har ofte egne fortau for å skille fotgjengere fra biltrafikk.
* Fotgjengerovergang er et felt som krysser en kjørebane med annen trafikk, hvor annen trafikk har vikeplikt for fotgjengere med mindre lysregulering eller politidirigering sier noe annet
* Gangsti er en type gjennomfartsvei som kun er beregnet for bruk av fotgjengere og ikke andre former for ferdsel som motoriserte kjøretøy, sykler og hester
* Gågate er en gate kun for gående
* En bro utelukkende for fotgjengere er en gangbro

Fotgjengere ledes i noen tilfeller inn på samme veg som syklister eller andre trafikanter:

* Gang- og sykkelveg er en delt veg for syklister og gående som er fysisk adskilt fra bilveger.
* Gatetun er en veg med blandet trafikk på fotgjengernes premisser

## Hvilken side man bør gå på
Dersom man går på en gangsti er det ingen regler for hvilken side man skal gå på.

Dersom man går i blandet trafikk (for eksempel gang- og sykkelveger) anbefaler Trygg Trafikk at fotgjengere går med ansiktet mot møtende trafikk, altså at fotgjengere holder venstre side i Norge. Ved å møte den andre trafikantgruppen ansikt til ansikt er det sannsynlig at man tar mer hensyn til hverandre. Tilsvarende anbefaler *UK Highway Code* at fotgjengere bør gå i motsatt retning av møtende trafikk ved blandet trafikk.

## Sikkerhetsproblemer
Fotgjengere er utsatte i trafikken, og viktige risikofaktorer er velkjente: føreradferd (fartsovertredelse og fyllekjøring), lite gangbar infrastruktur (uten fortau, naturlige kryssinger og beskyttelse), kollisjon med syklister og bildesign som ikke er tilgivende for fotgjengere. Fotgjengere (og syklister) er sårbare fordi de ikke er beskyttet på samme måte som passasjerer i motorvogner. 

De fleste ulykkene skjer mens fotgjengere krysser en gate og om natten. Frontkollisjon er den vanligste dødsårsaken. Med en voksen fotgjenger blir da beinet eller kneleddet typisk truffet først og akselererer den nedre delen av kroppen fremover mens overkroppen roteres og akselereres ned mot panseret på bilen inntil bekkenet og brystkassen blir truffet. Deretter treffer hodet frontruten med hastigheten til bilen. Til slutt faller offeret til bakken.

## Helse og miljø

Regelmessig turgåing er viktig både for menneskers helse og for naturmiljøet. En aktiv livsstil med hyppig trening som å gå reduserer sannsynligheten for fedme og andre medisinske problemer. Til motsetning har bruk av bil til korte turer en tendens til å bidra både til fedme, forurensning og klimaendringer. Et godt kollektivtilbud oppmuntrer også til å gå mer siden det ofte medfører litt gange til og fra.

## Se også
* Gangbarhet, når en plass er fremkommelig, tilgjengelig og velkommende for fotgjengere
* Nullvisjonen om ingen drepte eller hardt skadde, internasjonalt mål for å eliminere alle drepte eller hardt skadde i vegtrafikken,
* Rågjengeri, å gå på eller krysse en veg ulovlig til fots
* Trafikkdemping, metoder for å redusere eller bremse kjøretøytrafikk

## Referanser


## Eksterne lenker
*